ཀུན་གླེང་གསར་འགྱུར། ཀུན་གླེང་། དྲ་སྣང་གི་བོད། དྲ་བརྙན་གསར་འགྱུར། ཁ་བའི་མི་སྣ། བུད་མེད་ལེ་ཚན། དཔེ་ཀློག ཆབ་སྲིད་བཙོན་པ་ངོ་སྤྲོད།
རླུང་འཕྲིན།
སྔ་དྲོའི་གསར་འགྱུར། དགོང་དྲོའི་གསར་འགྱུར། བགྲོ་གླེང་མདུན་ལྕོག བསྐྱར་ཞིབ། པོ་ཊི་ཁ་སི། དཔེ་ཀློག ཕ་ཡུལ་གླེང་སྟེགས། ཆོས་རིག་ལེ་ཚན། གཞོན་སྐྱེས་དང་ཤེས་ཡོན། འཕྲོད་བསྟེན་དང་དོན་ལྡན་གྱི་མི་ཚེ། གངས་རིའི་བྲག་ཅ། བུད་མེད། སོ་ཡ་ལ། བོད་ཀྱི་གླུ་གཞས།
གསར་འགོད་རང་དབང་།
Learning English
རྗེས་འབྲངས།
སྐད་ཡིག
འཚོལ།
Live
Live
འཚོལ།
སྔོན་མ། རྗེས་མ།
Breaking News
གཟའ་ལྷག་པ། ༢༠༢༢/༡༡/༣༠
འཛམ་གླིང་།
རྒྱ་དམག་རྣམས་སྤང་གོང་མཚོ་འགྲམ་ནས་ཕྱིར་འཐེན།
༡༨།༠༢།༢༠༢༡
China India Pangong Deployment Removed
འགྲེམ་སྤེལ།
རྒྱ་དམག་རྣམས་སྤང་གོང་མཚོ་འགྲམ་ནས་ཕྱིར་འཐེན།
share
པར་འདེབས་པ།
༄༅།། ཉེ་ཆར་རྒྱ་དཀར་ནག་གི་དམག་དཔུང་རྣམས་ཧིན་བོད་ས་མཚམས་ནས་ཕྱིར་འཐེན་བྱ་རྒྱུའི་གྲོས་མཐུན་བྱུང་ནས་བཟུང་། རྒྱ་གར་གྱི་དམག་དཔུང་རྣམས་རྩོད་གཞི་ཅན་གྱི་ས་མཚམས་ཁག་ནས་ཕྱིར་འཐེན་བྱས་ཀྱང་རྒྱ་ནག་གི་དམག་དཔུང་ཕྱིར་འཐེན་བྱེད་ཀྱི་མེད་པའི་གླེང་སློང་བྱུང་། ད་ལྟ་འཁོར་སྐར་གྱིས་གསར་དུ་བླངས་པའི་འདྲ་པར་ལ་བལྟས་ཚེ། རྒྱ་ནག་གིས་སྤང་གོང་མཚོ་འགྲམ་དུ་དམག་སྒར་འཛུགས་སྐྲུན་བྱེད་ཡོད་པ་རྣམས་བཤིག་པ་དང་དམག་དཔུང་རྣམས་ཕྱིར་འཐེན་བྱས་ཟིན་པ་གསལ་པོར་མཐོང་ཐུབ། ཕྱི་ཟླ་དང་པོའི་ཚེས་༣༠་ཉིན་ཨ་རིའི་མེཀ་སར་འཕྲུལ་རྩལ་ཁང་གིས་བླངས་པའི་འདྲ་པར་ནང་དུ་སྤང་གོང་མཚོ་འགྲམ་དེར་རྒྱ་ནག་གི་དམག་མི་དང་དམག་གི་རླངས་འཁོར་སོགས་འགྲེམ་འཇོག་བྱས་ཡོད་པ་རྣམས་གསལ། ཕྱི་ཟླ་༢་པའི་ཚེས་༡༠་ཉིན་རྒྱ་དཀར་ནག་གཉིས་ཀས་འཁྲུག་རྩོད་འབྱུང་སའི་ས་མཚམས་ཁག་ནས་དམག་དཔུང་ཕྱིར་འཐེན་བྱ་རྒྱུའི་གྲོས་མཐུན་བཞག བདུན་ཕྲག་འདིའི་གཟའ་མིག་དམར་ཉིན་མེཀ་སར་འཕྲུལ་རྩལ་ཁང་གིས་བསྐྱར་དུ་འཁོར་སྐར་བཏང་སྟེ་འདྲ་པར་བླངས། ད་ལྟའི་འདྲ་པར་གསར་པ་དེ་དག་གི་ནང་དུ་སྔོན་ཆད་རྒྱ་ནག་གིས་སྤང་གོང་མཚོ་འགྲམ་དུ་འགྲེམ་འཇོག་བྱས་ཡོད་པའི་དམག་དཔུང་དང་དམག་གི་རླངས་འཁོར། དམག་སྒར་གྱི་ཁང་པ་དང་གུར་སོགས་བཤིག་སྟེ་རྒྱ་དམག་རྣམས་སྤང་གོང་མཚོའི་ཤུར་སྒང་༥་པ་ནས་ཕྱིར་འཐེན་བྱས་ཟིན་འདུག
ད་ལོའི་ཕྱི་ཟླ་དང་པོའི་ཚེས་༣༠ ཉིན་བསྐྱོན་པའི་པར།
དེ་རིང་ཕྱི་ཟླ་༢་པའི་ཚེས་༡༨་ཉིན་རྒྱ་གར་གྱི་་དམག་སྤྱི་གཞོན་པ་ཇཱོ་ཤཱིས་ཨ་རིའི་སི་ཨེན་ཨེན་གསར་འགྱུར་ལས་ཁང་ལ་ཐེངས་འདིར་རྒྱ་ནག་ཁ་དན་ཚིག་ལ་གནས་པ་འདྲ། ཁོ་ཚོས་གྲོས་མཐུན་གྱི་འབྲུ་དོན་ལྟར་དམག་དཔུང་ཕྱིར་འཐེན་དང་དམག་སྒར་བཤིག་དགོས་པ་རྣམས་བྲེལ་མྱུར་གྱིས་ལག་ལེན་བསྟར་གྱི་འདུག་ཅེས་བཤད། རྒྱ་གར་གྱི་དམག་དོན་མི་སྣ་གཞན་ཚོས་ཀྱང་རྒྱ་ནག་གི་ལྕགས་ཁྲབ་འཁོར་ལོ་དང་དམག་གི་རླངས་འཁོར་རྣམས་ཕྱིར་འཐེན་བྱེད་ཀྱི་འདུག རྒྱ་ནག་གི་དམག་མི་ཚོས་ས་མཚམས་སུ་གུར་བརྒྱབ་ཡོད་པ་རྣམས་ཀྱང་སློག་སྟེ་བསྡུ་གསོག་བརྒྱབ་ནས་ཕྱིར་འཐེན་བྱེད་ཀྱི་འདུག་ཅེས་བཤད། ཕྱི་ཟླ་༢་པའི་ཚེས་༡༡་ཉིན་རྒྱ་གར་གྱི་རྒྱལ་སྲུང་བློན་ཆེན་ར་ཇ་ན་ཐ་སིང་གིས་རྒྱལ་ཡོངས་གྲོས་ཚོགས་ལ་རྒྱ་དཀར་ནག་གཉིས་ཀ་སྤང་གོང་མཚོ་འགྲམ་ནས་དམག་དཔུང་ཕྱིར་འཐེན་བྱ་རྒྱུའི་གྲོས་མཐུན་བྱུང་ཡོད། རྒྱ་དམག་རྣམས་སྤང་གོང་མཚོའི་ཤུར་སྒང་༥་པ་ནས་ཕྱིར་འཐེན་བྱས་ཟིན་འདུག་ཅེས་སྙན་སེང་ཞུས། གཟའ་ཕུར་བུའི་ཉིན་རྒྱ་ནག་ཕྱི་སྲིད་ལྷན་ཁང་གི་མགྲིན་ཚབ་པ་ཝང་ཝེན་པིན་གྱིས་ང་ཚོའི་དམག་དཔུང་རྣམས་ཕྱིར་འཐེན་བྱས་པ་ལྟར་རྒྱ་གར་གྱིས་ཀྱང་དམག་དཔུང་ཕྱིར་འཐེན་བྱ་རྒྱུའི་རེ་བ་ཡོད་ཅེས་ནན་བརྗོད་བྱས་ཤིང་། ན་ནིང་ཕྱི་ཟླ་༦་པ་ནས་རྒྱ་དཀར་ནག་གཉིས་ཀས་འཁྲུག་རྩོད་འབྱུང་སའི་ས་མཚམས་ཁག་ནས་དམག་དཔུང་ཕྱིར་འཐེན་བྱ་དགོས་ཞེས་གྲོས་མོལ་ཐེངས་༩་བྱས་པའི་རྗེས་སུ་ཕྱོགས་གཉིས་ཀས་དངོས་སུ་དམག་དཔུང་ཕྱིར་འཐེན་བྱ་རྒྱུའི་གྲོས་མཐུན་བཞག་པ་ལག་ལེན་བསྟར་ཐུབ་ཡོད་པ་རེད།།
སྤང་གོང་མཚོ།
རྒྱ་དཀར་ནག་གི་དམག་དཔུང་ཕྱིར་འཐེན་གྱི་གྲོས་མཐུན་དེར་རྒྱ་ནག་གིས་སྤང་གོང་མཚོའི་བྱང་ཕྱོགས་ཀྱི་ཤུར་སྒང་༨་པའི་ཤར་ཕྱོགས་སུ་དམག་དཔུང་འགྲེམ་འཇོག་བྱེད་ཆོག རྒྱ་གར་གྱིས་སྤང་གོང་མཚོའི་ལྷོ་ཕྱོགས་ཀྱི་ཤུར་སྒང་༣་པའི་ཐོག་ཏུ་གཏན་འཇགས་དམག་སྒར་ཚུགས་ཆོག རྒྱ་དཀར་ནག་གཉིས་ཀས་༢༠༢༠་ལོའི་ཕྱི་ཟླ་༤་པའི་གཞུག་ནས་ས་མཚམས་སུ་དམག་སྒར་འཛུགས་སྐྲུན་བྱས་པ་སྟེ། ལྕགས་ཤོག་གི་ཁང་པ་བརྒྱབ་པ་དང་གུར་ཕུབ་པ། ལྷུ་སྒྲིག་ཁང་པ་བརྒྱབ་པ་རྣམས་བཤིག་ནས་མེད་པར་གཏོང་དགོས། སྤང་གོང་མཚོའི་བྱང་ཕྱོགས་སུ་སྐོར་གཡེང་སོགས་ཚུད་པའི་གནས་སྐབས་རིང་དམག་གི་འགུལ་སྐྱོད་ཅི་ཡང་རྒྱག་མི་ཆོག་པ། ས་དོང་བྲུས་ནས་དམག་གྲ་སྒྲིག་ཡོད་པ་རྣམས་ཀྱང་མེད་པར་གཏོང་རྒྱུ། དམག་དཔུང་ཕྱིར་འཐེན་ཆ་ཚང་བྱས་པའི་རྗེས་སུ་ཕྱོགས་གཉིས་ཀྱི་མཐོ་རིམ་དམག་དཔུང་བཀོད་འདོམས་པ་རྣམས་༤༨་ཀྱི་ནང་ཚུད་དུ་སླར་ཡང་ཐུག་འཕྲད་གྲོས་མོལ་བྱས་ནས་གནད་དོན་གཞན་ལ་གྲོས་མོལ་བྱ་དགོས་ཞེས་བཀོད། རྒྱལ་སྲུང་བློན་ཆེན་ར་ཇ་ན་ཐ་སིང་གིས་སྤང་གོང་མཚོའི་ལྷོ་ཕྱོགས་སུ་རྒྱ་གར་གྱིས་ཀྱང་དམག་དཔུང་ཕྱིར་འཐེན་བྱ་དགོས་པའི་གྲོས་མཐུན་གྱི་ལས་འགན་རྣམས་སྒྲུབ་ཀྱིན་ཡོད་ཅེས་བསྒྲགས། སྔ་ལོའི་ཕྱི་ཟླ་༥་པ་ཡས་མས་ནས་རྒྱ་དཀར་ནག་གི་དམག་དཔུང་རྣམས་རྣ་ཐོས་ལ་དང་ནག་པོ་ལ། མོན་ཡུལ་གྱི་ས་མཚམས་ཁག་དང་ལ་དྭགས་ཀྱི་གྷལ་ཝན་ལུང་གཤོང་སོགས་མཚམས་ཁག་འགའ་ཞིག་ཏུ་གདོང་ཐུག་ལན་མང་བྱུང་།།
དེང་སྐབས་རྒྱ་དཀར་ནག་གཉིས་ཀ་ཧིན་བོད་ས་མཚམས་སུ་དབྱིན་ལེ་༢༡༠༠་ཐམ་པའི་ས་འདྲེས་ཡིན་པར་མ་ཟད། པེ་ཅིང་དང་ལྡི་ལི་གསར་པ་གཉིས་ཀས་རང་ལ་རྩོད་གཞི་ཅན་གྱི་ས་ཆ་དེ་དག་གི་བདག་དབང་ཡོད་ཅེས་རྩོད་པ་རྒྱག་རྒྱུ་མཚམས་མི་ཆད། སྤང་གོང་མཚོ་ནི་རྒྱ་མཚོ་ནས་མཐོ་ཚད་ཧྥི་ཊི་༡༤༠༠༠་མཚམས་སུ་ཆགས་ཏེ་ལ་དྭགས་ནས་བོད། ཁ་ཆེའི་ཡུལ་བཅས་ལ་ཁྱབ་ཡོད་པས་རྒྱ་དཀར་གཉིས་དང་པ་ཀི་སི་ཐན་སོགས་རྒྱལ་ཁབ་གསུམ་གྱིས་སྤང་གོང་མཚོའི་བདག་དབང་རྩོད། ༡༩༦༢་ལོར་རྒྱ་དཀར་ནག་གཉིས་ཀས་བོད་ཀྱི་ས་མཚམས་སུ་དམག་འཁྲུག་བརྒྱབ་པའི་རྗེས་སུ་ཕྱོགས་གཉིས་ཀས་དངོས་སུ་དབང་སྒྱུར་ས་ཐིག་ཅེས་པའི་བཤད་སྲོལ་ཞིག་གཏན་ལ་ཕབ། འོན་ཀྱང་རྒྱ་དཀར་ནག་གཉིས་ཀ་དབང་སྒྱུར་ས་ཐིག་དེར་རྩོད་པ་བྱུང་ནས་རྟག་ཏུ་གཅིག་གི་དབང་སྒྱུར་མངའ་ཁོངས་སུ་ཅིག་ཤོས་འཛུལ་ཞུགས་བྱས་ནས་འཁྲུག་རྩོད་འབྱུང་། ༢༠༢༠་ལོའི་ཕྱི་ཟླ་༦་པའི་ཚེས་༡༥་དགོང་མོར་རྒྱ་དཀར་ནག་གི་དམག་དཔུང་ཁག་ཅིག་ལ་དྭགས་ཀྱི་གྷལ་ཝན་ལུང་གཤོང་དུ་ལག་འཛིང་ཐུག་སྟེ་རྒྱ་གར་གྱི་དམག་མི་༢༠་ཐམ་པར་སྲོག་སྐྱོན་དང་མི་བརྒྱ་སྐོར་ཞིག་ལ་རྨས་སྐྱོན་ཕོག རྒྱ་ནག་གི་དམག་མི་༣༧་ནས་༤༥་ཡས་མས་ཤིག་ལ་སྲོག་སྐྱོན་ཕོག་འདུག་ཅེས་རྒྱ་གར་དང་ཨ་མི་རི་ཀ་གཉིས་ཀྱིས་བསྒྲགས་ཀྱང་རྒྱ་ནག་གིས་རང་དམག་ཅི་ཙམ་ལ་སྲོག་སྐྱོན་ཕོག་མིན་གྱི་གྲངས་འབོར་གསལ་པོ་ཞིག་གཏན་ནས་ཕྱི་ལ་མ་བསྒྲགས། སྔ་ལོའི་ཕྱི་ཟླ་༩་པའི་ནང་དུ་རྒྱ་དཀར་ནག་གཉིས་ཀས་ས་མཚམས་ཁག་ཏུ་དམག་དཔུང་ཁ་སྣོན་གཏོང་རྒྱུ་མིན་པའི་གྲོས་མཐུན་ཞིག་བཞག་ཀྱང་ཕྱོགས་གཉིས་ཀས་དམག་དཔུང་ཁ་སྣོན་བཏང་སྟེ་དགུན་གྱི་དུས་སུ་དམག་དཔུང་ལ་མཁོ་བའི་བཟའ་བཅའ་དང་སྨན། མལ་ཆས་དང་དགུན་ལྭ། གུར་དང་ལྕགས་ཐབ། འབུད་རྫས་སོགས་ཟླ་བ་མང་པོར་འདང་བའི་མཐུན་རྐྱེན་རྣམས་བསྒྲུབས། རྒྱ་དཀར་ནག་གཉིས་ཀས་ས་མཚམས་ཁག་ལ་དམག་དཔུང་བཀྲམ་ནས་ཡུན་རིང་འཇོག་རྒྱུ་དང་དམག་འཁྲུག་གི་གྲ་སྒྲིག་ཚུལ་བཞིན་བྱས་འདུག
རྒྱ་གར་གྱི་རྒྱལ་སྲུང་བློན་ཆེན་ར་ཇ་ན་ཐ་སིང་གིས་རྒྱལ་ཡོངས་གྲོས་ཚོགས་ལ་གཏམ་བཤད་བྱས་པའི་སྐབས་སུ་ང་ཚོའི་དམིགས་ཡུལ་ནི་ས་མཚམས་ཀྱི་དམག་དཔུང་རྣམས་ཕྱིར་འཐེན་དང་ཞི་བདེ་བརྟན་ལྷིང་སླར་གསོ། ན་ནིང་འཁྲུག་རྩོད་མ་ལངས་སྔོན་གྱི་གནས་སྐབས་དེར་བསྐྱར་ལོག་བྱེད་ཐུབ་པའི་རེ་བ་འཆང་ཡོད་ཅེས་བཤད། ཡིན་ནའང་རྒྱལ་ས་ལྡི་ལིའི་རྒྱ་གར་གྱི་ལྟ་ཞིབ་ཉམས་ཞིབ་ཁང་གི་ཉམས་ཞིབ་པ་མ་ནོ་ཇ་ཇཱོ་ཤཱི་ལྟ་བུའི་ཉམས་ཞིབ་པ་ཁག་ཅིག་གིས་སྤང་གོང་མཚོ་འགྲམ་ནས་དམག་དཔུང་ཕྱིར་འཐེན་བྱས་པ་ཙམ་གྱིས་རྒྱ་དཀར་ནག་གི་རྩོད་གཞི་རྣམས་ཐག་ཆོད་པ་ཞིག་མ་རེད། ད་དུང་ཡང་རྒྱ་དཀར་ནག་གཉིས་ཀྱིས་དངོས་སུ་དབང་སྒྱུར་བྱེད་ཡོད་པའི་ས་ཐིག་ཁག་ཏུ་རྩོད་རྙོག་ཆེན་པོ་མང་དག་ཅིག་ལྷག་འདུག ངས་བལྟས་ནས་ང་ཚོ་སྔོན་མའི་ཞི་བདེ་བརྟན་ལྷིང་གི་གནས་སྐབས་དེར་ཕྱིར་ལོག་བྱེད་ཐུབ་རྒྱུ་ཧ་ཅང་ཁག་པོ་རེད། དཔེར་ན་ལ་དྭགས་ཀྱི་གྷལ་ཝན་ལུང་གཤོང་ལ་རྒྱ་ནག་གིས་སྔར་བཞིན་བཙན་འཛུལ་བྱ་རྒྱུ་མཚམས་འཇོག་གི་མེད་ཅིང་། རྒྱ་གར་ལ་དམག་དོན་འཐབ་ཇུས་ཐོག་ཏུ་གནད་འགག་ཆེ་བའི་ས་མཚམས་ཁག་ཏུ་རྒྱ་ནག་གིས་མུ་མཐུད་དུ་དམག་གསོག་རྒྱག་གི་འདུག སྤང་གོང་མཚོ་འགྲམ་ནས་དམག་དཔུང་ཕྱིར་འཐེན་བྱས་པ་ནི་གནད་དོན་ཆུང་ཆུང་ཞིག་རེད། ས་མཚམས་ཀྱི་གནད་འགག་ཆེ་ས་གཞན་ཁག་ལ་བསམ་བློ་གཏོང་དགོས། ས་ཁུལ་དེ་དག་ལ་ཅི་ཞིག་འབྱུང་གི་ཡོད་མེད་དེར་རྒྱ་གར་གྱིས་ངེས་པར་དུ་དོགས་ཟོན་བྱ་དགོས་ཞེས་ཉེན་བརྡ་བཏང་ཞིང་། རྒྱ་ནག་གིས་རྒྱ་གར་གྱི་དབང་སྒྱུར་འོག་ཏུ་ཚུད་པའི་བོད་ཀྱི་ས་ཆ་དེ་རྣམས་རྒྱ་ནག་གི་མངའ་ཁོངས་ཡིན་ཞེས་རྩོད་པ་རྒྱག་རྒྱུ་ཤུགས་ཆེ་རུ་གཏོང་གི་ཡོད་པ་རེད།།